ΔΕΛΤΙΟ ΤΥΠΟΥ 20/1/2020

**Η ΜΕΤΑδραση στο Φόρουμ του ΟΟΣΑ για τη Μετανάστευση**

Η ΜΕΤΑδραση συμμετείχε στο [High Level Policy Forum on Migration and Integration](https://www.oecd.org/migration/ministerial/policy-forum/) που διοργάνωσε ο Οργανισμός Οικονομικής Συνεργασίας και Ανάπτυξης (ΟΟΣΑ/OECD) και πραγματοποιήθηκε στις 16/1/2020 στο Παρίσι, παρουσιάζοντας την καινοτόμο δράση «Συνοδείες Ασυνόδευτων Ανηλίκων».

Είμαστε περήφανοι που ανάμεσα στις δράσεις που υποβλήθηκαν από τις 36 χώρες-μέλη του ΟΟΣΑ, η δράση της ΜΕΤΑδρασης ξεχώρισε και επιλέχθηκε να παρουσιαστεί στο forum, μαζί με άλλες δράσεις κρατικών φορέων και οργανώσεων της Κοινωνίας των Πολιτών από συνολικά 16 χώρες.

Στο forum συμμετείχαν υπουργοί αρμόδιοι για το μεταναστευτικό, υψηλόβαθμοι εκπρόσωποι από την Ευρωπαϊκή Ένωση και επιλεγμένες χώρες του ΟΟΣΑ, η Ύπατη Αρμοστεία του ΟΗΕ για τους Πρόσφυγες, στελέχη από ινστιτούτα και think tank, αλλά και οργανώσεις της Κοινωνίας των Πολιτών. Η Ελλάδα εκπροσωπήθηκε θεσμικά από τον αναπληρωτή υπουργό Μετανάστευσης και Ασύλου κο Γιώργο Κουμουτσάκο, ενώ στο φόρουμ συμμετείχε και ο Δήμαρχος Αθηναίων κος Κώστας Μπακογιάννης.

Οι «[Συνοδείες Ασυνόδευτων Ανηλίκων](https://metadrasi.org/campaigns/%cf%83%cf%85%ce%bd%ce%bf%ce%b4%ce%b5%ce%af%ce%b5%cf%82-%ce%b1%ce%bd%ce%b7%ce%bb%ce%af%ce%ba%cf%89%ce%bd/)» είναι μία από τις πρώτες δράσεις που οραματίστηκε και υλοποίησε η ΜΕΤΑδραση, μετά από τη διαπίστωση τόσο των σοβαρών κινδύνων που επέφερε η μακροχρόνια παραμονή των ανηλίκων σε κρατητήρια ή/και ακατάλληλες συνθήκες, όσο και της αδυναμίας του κράτους να ανταποκριθεί με μία βιώσιμη λύση. Έτσι, τον Μάρτιο του 2011, δημιούργησε ένα δίκτυο εκπαιδευμένων συνοδών το οποίο ενεργοποιείται ad hoc και δραστηριοποιείται σε όλη την Ελλάδα, ανάλογα με τις ανάγκες. Η ομάδα συνοδών αποτελείται από κοινωνικό επιστήμονα και διερμηνέα σύμφωνα με τη γλώσσα που μιλάνε τα παιδιά. Από το 2011 μέχρι σήμερα έχουμε πραγματοποιήσει πάνω από **4.815 συνοδείες**, κατά τις οποίες έχουν συνοδευτεί περισσότερα από **13.230 ασυνόδευτα παιδιά,** που είτε βρίσκονταν σε κέντρα κράτησης είτε σε αστεγία, προς κατάλληλες δομές φιλοξενίας ανά την ελληνική επικράτεια.

«Μας τιμά ιδιαίτερα το γεγονός ότι αναγνωρίζεται σε ευρωπαϊκό και διεθνές επίπεδο η καινοτομία και η σημαντικότητα μιας από τις πρώτες δράσεις της ΜΕΤΑδρασης», δήλωσε η υπεύθυνη της δράσης κα Βάσω Παπαθεοδώρου. Μιας δράσης που έχει συμβάλει τα μέγιστα στην άμεση απομάκρυνση χιλιάδων παιδιών από ακατάλληλες συνθήκες διαβίωσης και ταυτόχρονα έχει επιλύσει ένα πρόβλημα δεκαετιών που αντιμετώπιζαν κρατικοί φορείς, όπως αστυνομία και εισαγγελείς.

«Μοιραζόμαστε την αναγνώριση αυτή με τους δεκάδες εθελοντές, την ακούραστη ομάδα των συνοδών και φυσικά τους υποστηρικτές μας, τις εταιρίες Aegean Airlines και Blue Star του ομίλου Attica Group, που παρέχουν δωρεάν τα εισιτήρια για τη μεταφορά των παιδιών» δήλωσε η Πρόεδρος της ΜΕΤΑδρασης κα Λώρα Παππά.